《奉送从兄罢官之淮南》
唐代·刘长卿

何事浮溟渤，元戎弃莫邪。渔竿吾道在，鸥鸟世情赊。

玄发他乡换，沧洲此路遐。溯沿随桂楫，醒醉任松华。

离别谁堪道，艰危更可嗟。兵锋摇海内，王命隔天涯。

钟漏移长乐，衣冠接永嘉。还当拂氛祲，那复卧云霞。

溪路漫冈转，夕阳归鸟斜。万艘江县郭，一树海人家。

挥袂看朱绂，扬帆指白沙。春风独回首，愁思极如麻。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。